Fredag aften gjorde Frederikshavn White Hawks kort proces med kvartfinalemodstanderen Herlev. Aalborg Pirates der imod står selv på planken på vej ud af slutspillet.

Med en sejr på 1-0 fredag aften over Herlev vandt White Hawks kvartfinaleserien med en knusende score på 4-0 i kampe, og er dermed som det første slutspilshold klar til semifinalerne. Aalborg Pirates har igen slutspilsproblemer med Odense, der nu fører 3-1 i kampe. Piraterne tabte nemlig fredag aften 2-3, og dermed har Odense matchbold, når de to hold tørner sammen igen i Gigantium på søndag. Et overraskende exit i DM-kvartfinalen lurer for de forsvarende ishockeymestre fra Herning Blue Fox. Fredag aften tabte Herning-holdet 1-2 ude til Rødovre Mighty Bulls efter ekstra periode, og dermed fører Rødovre-mandskabet kvartfinaleserien med 3-1 i kampe. Det var Rødovres tredje sejr i træk. På søndag mødes holdene igen, og Herning Blue Fox skal altså vinde tre kampe i træk for at gå videre til semifinalerne. I den fjerde kvartfinaleserie mellem EfB Ishockey og Sønderjyske står der 2-2 i kampe, efter at gæsterne fra Sønderjyske sent fredag aften vandt 4-1 ude over esbjergenserne.